Seun gesteek in bakleiery by Germiston-skool‘n Skermgreep uit die video van die geveg by die Hoërskool Elspark. Die LUR vir onderwys in Gauteng, Panyaza Lesufi, besoek Dinsdagoggend wéér ŉ skool nadat nog ŉ video van leerders betrokke by geweld op sosiale media verskyn het. In die jongste voorval was leerders van Hoërskool Elspark in Germiston betrokke in die bakleiery wat volgens sommige bewerings oor ŉ vermiste selfoon ontstaan het. Een van die leerders is in die voorval gesteek en is ernstig beseer. Die departement van onderwys in Gauteng het gesê Lesufi is erg omgekrap oor die voorval en besoek die skool later vanoggend. “Ons is nie seker wat die bakleiery veroorsaak het nie, maar dit word ten sterkste veroordeel. Die nodige ondersoek en spoedige optrede teen die oortreders word vereis,” het die departement gesê. Lesufi was verlede week ook by die Edenglen High School in Johannesburg waar ŉ straatgeveg tussen talle leerders van die skool ook opslae gemaak het. In dié geval het die onderonsie oënskynlik ontstaan weens R25 wat ŉ leerder glo aan ŉ ander een geskuld het.